khistorydata/jeongjo-sjw-relations huggingface dataset:
정조 5년 · 목
具遠遊冠絳紗袍。乘輿出賓陽門。承旨嚴璹曰。　惠慶宮進服湯劑。當以 本宮差備煎進乎。予曰。可矣。詣降輿所。降輿乘輦。予曰。今予親祼 享事。以法駕將行。雖曰成均館官員。安敢不着朝服。肆然前導乎。事極可駭。問名以奏。敎曰。假通禮先汰後拿。不能檢飭之實通禮。一體汰去。令該曹口傳差出。出弘化門。命兵曹判書李性源入侍。予曰。禁雜人一事。前已屢飭。卿須益加察飭。雖掖隸之屬。無一人攔入。承旨趙時偉曰。大駕詣 社壇時。百官下馬。當依年前下敎。仍令下馬於琮沈橋乎。予曰。依例爲之。詣 宗廟大門外。降輦乘輿。詣降輿所。降輿入齋室。予曰。兩司卽是執法之地。而今此改服之際。兩司吏隸。無論數十餘輩。敢於咫尺之地。偃然覘視。少無顧忌。事極駭然。卽令兵曹。一一問名。屬之有司。從重科治事分付。仍敎曰。參班當該兩司。一幷下義禁府推考。少頃。具冕服出齋室。詣版位行禮。仍詣 廟內奉審訖。予曰。本署提調戶禮堂上入侍。詣第十室。奉審 顯宗甲寅十二月初九日上 諡金寶裹多紅緞襦袱一。外裹紅紬。外裹紫芝褓纓子。明春奉審改造次封裹訖。詣各 室尊所。仍詣省器所省器訖。予曰。詣 永寧殿時。當由西 神門進去。侍衛百官。皆來待於　永寧殿南 神門外事分付。詣 永寧殿。就版位行禮訖。詣 殿內奉審。復詣第八室。奉審 德宗懷簡宣肅恭顯溫文懿敬大王。　成宗乙未二月日追崇寶裹紅緞子襫褓一。襦褓一。外裹紅緞子襦褓一。無頃。出 殿門。由南 神門。還詣 宗廟東門外省牲所。省牲訖。命獻官朴明源等進前。敎曰。予未躬將 享禮。卿等必盡誠敬。體予追慕之志。詣齋室。因兩司禁推傳旨。敎曰。堂下兩司皆在侍臣班。皁隸作拏。似未及照察。原傳旨付標以入。僚臺旣以此被罪。則揆以臺體。勢難强迫。幷許遞。出齋室乘輿。敎曰。寧近銷刻之嫌。宜軫遞易之弊。昨已收敍。且値動駕。前御營大將李昌運仍任。卽爲牌招。傳授命召。出 廟門外。降輿乘輦。詣鍾樓街。上命時偉曰。日前矯弊之後。廛民更無他弊與否。詢問以來。時偉承命出。回奏曰。臣廣詢廛民。則果無他弊云矣。詣 社稷洞口。敎曰。洞口極甚狹隘。百官不待稟旨。皆令下馬事分付。進詣 永禧殿洞口時。亦依此擧行事分付。詣 社稷門外。降輦乘輿。入大次。具遠遊冠絳紗袍。詣版位行禮。詣壇上奉審訖。仍省器省牲。還詣大次。乘輿出大門外。降輿乘輦。由鍮峴。詣 永禧殿大門外。降輦乘輿。詣降輿所。降輿入齋室。具遠遊冠絳紗袍。詣版位行禮。詣 殿內奉審訖。詣省器所如儀。還詣齋室。予曰。日寒如此。侍衛諸臣各二員式。輪差參班。予曰。本 殿誌卽爲推入。敎曰。本 殿誌。庚午以後。未克續撰。伊後儀文之因是曠缺。豈非欠事。曾聞禮儀有蒐輯之本云矣。且今裒編此等文字。及此時同爲修潤。甚爲便好。本 殿誌。令禮曹參議柳義養。斯速撰次以進。予頒示 先朝戊辰 展拜時御製七絕曰。予當賡韻。大臣閣臣承旨及隨駕文任色製進。以爲揭板之地也。予曰。本 殿事知守僕朴尙杓召入。予曰。 先朝曾於何年。曾行本 殿親享乎。尙杓曰。 先朝丁丑年。始有親祭之事矣。予曰。予於乙酉。陪行親祭。爾能知之乎。尙杓曰然矣。予曰。本 殿五日奉審。朔望焚 香。如例擧行乎。尙杓曰。奉審一節。令與參奉或有病故。則雖不得如例奉審。或以翌日擧行。焚香則果如例爲之矣。予曰。或有權差假官之事乎。尙杓曰。令參奉俱有故。以勳府嫡長忠義塡差矣。予曰。 御眞奉審。何等重大。而以忠義代行者。事涉褻越矣。敎曰。本 殿事體莫重。而 殿官只有二人之故。五日奉審。朔望焚 香。如値有故。難保若禮擧行。其爲褻慢。孰大於是。雖以假官差出一事言之。以忠義爲權差者。又屬欠敬。此後奉審焚 香等節。十分惕念。無或違式。而假官則以成均館官員差定。六曹假郞尙瑞假官。尙有稟啓或口傳之擧焉。本殿假官差出時。自禮曹草記。仍令吏曹口傳啓下事。定式施行。予曰。 御眞奉審時凡節。爾亦參行乎。尙杓曰然矣。予曰。 萬寧殿守僕。兼有別監之號。以奉凡節。而獨於本 殿。只以守僕稱名者。實非重事體之道矣。予曰。守僕輩亦觀地處乎。尙杓曰然矣。守僕差出時。先觀地處。且選能文者。以五禮儀受講後差出。則初無亂雜之弊。亦於 享事之際。必有解事之效矣。予曰。近有閣監差出之例。今於本 殿。以殿監差出。則似甚得宜矣。敎曰。玆事曾所仰聆。而廷議亦有已定。訖此因仍。實由未遑。本 殿事體。一如 眞殿。然則出納 御眞之際。展軸開樻。助擧傳捧。決非入直 殿司一人獨可周旋之事。以此之故。守僕輩每多同力擧行。　祭物陳設時。忠義之進止。年前旣因 先朝特敎。至今遵用。況此至重至敬之事乎。 文昭殿監。又是傍照之襯例。繼今爲始。守僕一窠姑減。而差出殿監一人。帽帶供職。如是定式。令本 殿守僕。必以自中有家閥能解事人。差定爲可。且於移奉還安時。鳳頭節次。一依別監例爲之。與 廟社守僕。大有異焉。然則烏可不用 璿源殿別監兼稱守僕之也。此後本 殿守僕。自政院取才。備三望入啓受點。而本　 殿志及五禮儀能講然後擬望。根泒子枝懸註入啓事。定式施行。仍令載之本院故事。命兵曹判書李性源進前。予曰。本 殿守門部將。入直往來時。擧皆着冠帶出入耶。其委折詳問以來。性源回奏曰。問于守門軍士。則部將皆爲不着帽往來云矣。予曰。今日入直部將。卽爲召入。予曰。本 殿無異闕門。而爾等替直之時。不着冠帶云。是何故也。部將金允國曰。臣則果爲着冠官服以來矣。予曰。俄已査問。皆着便服云。爾何敢不爲直告乎。允國曰。臣則不着便服矣。予曰。兵判更爲査問以來。性源回奏曰。允國一人。果爲着官服入來云矣。予曰。允國之獨着帽帶。亦足可尙。卿其出擧條以示勸懲。予曰。自至月以後入直部將。草記以聞。酌獻禮時至。具冕服出齋室。詣版位行禮訖。詣盥洗位盥洗。詣 神位前三上 香。大祝兵曹正郞李時秀讀祝訖。降復位。亞獻官判府事鄭存謙終獻官右議政李徽之行禮如儀。行望燎禮。禮畢。具遠遊冠絳紗袍。出齋室。乘輿出大門外。降輿乘輦。敎曰。陪 享於乙酉。今於十七年之後。躬 享本 殿。又予嗣服後初行之禮也。周旋 殿中。愴慕深篤。 先朝已行之例。烏可不施。本 殿守僕。一依乙酉年例施賞事。該房知悉。出洞口。時偉奏曰。駕前駕後禁軍。或着甲或不着甲。此係軍法。該將不能察飭。査問委折。以勘重律宜矣。予曰。事甚怪訝。其在軍法。烏可若是。卽爲査問以奏。詣 宗廟前路降輦。步過前路乘輦。敎曰。禮房承旨馳詣 宗廟。今行 享禮與否知來。詣弘化門降輦所。降輦乘輿。由建陽門。入協陽門。還內。
정조 5년 · 강
命前御將李昌運仍任。
정조 5년 · 목
敎曰。寧近銷刻之嫌。宜軫遞易之弊。昨已收敍。且値動駕。前御營大將李昌運仍任。卽爲牌招。傳授命召。
정조 5년 · 강
本殿假官。命草記啓下。儀文曠缺。斯速纂次。
정조 5년 · 목
敎曰。本 殿事體莫重。則 殿官只有二人之故。五日奉審。朔望焚 香。如値有故。難保其若禮擧行。其爲褻慢。孰大於是。雖以假官差出事言之。以忠義衛權差者。又屬欠敬。此後奉審焚 香等節。十分惕念。無或違式。而假官則以成均館官員差定。六曹假郞。尙瑞假官。尙有稟啓或口傳之擧焉。本 殿假官差出時。自禮曹草記。仍令吏曹口傳啓下事。定式施行。又敎曰。取見本 殿志。庚午以後。末克續撰。伊後儀文之因是曠缺。豈非欠事。曾聞禮儀有蒐輯之本云矣。且今裒編此等文字。及此時同爲修潤。甚爲便好。本 殿志。令禮曹參議柳義養。斯速纂次以進。
정조 5년 · 강
本殿殿監。命差出。
정조 5년 · 목
敎曰。玆事曾所仰聆。而廷議亦有已定。訖此仍因。實由未遑。本 殿事體。一如 眞殿。然於出納御眞之際。展軸開樻。助擧傳捧。決非入直 殿司一人。獨可周旋之事。以此之故。守僕輩每多同力擧行。 祭物陳設時。忠義之進止。年前旣因 先朝特敎。至今遵用。況此至重至敬之事乎。 文昭殿監。又是旁照之襯例。繼今爲始。守僕一窠姑減。而差出 殿監一人。帽帶供職。如是定式。則本殿守僕。必以自中有家閥能解事人。差定爲可。且於 移奉還安時。鳳頭節次。一依別監例爲之。與廟社守僕。大有異焉。然則烏可不用 璿源殿別監。兼稱守僕之例也。此後本 殿守僕。自政院該房取才。備三望入啓受點。而本 殿誌及五禮儀能講然後擬望。根泒子枝懸註入啓事。定式施行。仍令載之本院故事。
정조 5년 · 강
本殿守僕。命依乙酉年例施賞。
정조 5년 · 목
敎曰。陪 享於乙酉。今於十七年之後。躬 享本殿。又予嗣服後初行之禮也。周旋 殿中。愴慕深篤。 先朝已行之禮。烏可不施。本 殿守僕。一依乙酉年例施賞事。該房知悉。
정조 5년 · 강
永禧殿殿監料窠。命分付兵曹。
정조 5년 · 목
承旨徐有防啓言。 永禧殿守僕。令本 殿守僕輩。預擇其可合者。肄習其當講者。待有闕。使之率來。政院就其中取才備望。而儀注。則本 殿志中親享攝享兩條背講。五禮儀。則 祭享條抽栍臨讀事。請著爲定式。從之。又啓言。 殿監事體自異。不可單付。今方備三望以入。而下批之後。宜有料窠分付兵曹。遞兒中。請以爲隨窠付祿。從之。
정조 5년 · 강
命兩司侍臣。幷許遞。
정조 5년 · 목
因兩司禁推傳旨。敎以。堂下兩司。皆在侍臣班。皁隸作拏。似未及巡察。原傳旨付標以入。僚臺旣以此被罪。則揆以臺體。勢難强迫。幷許遞。
정조 5년 · 강
命參班諸臺。施以譴削。
정조 5년 · 목
校理尹㬦所懷以爲。俄者兩司事。誠極駭然。莫重尊敬之地。不禁下隸之攔入。臣謂參班諸臺。施以譴削之典。下隸則從重科治宜矣。從之。
정조 5년 · 목
以李★(土+甲)爲大司憲。丁範祖爲大司諫。柳匡國金東稷爲掌令。嚴思憲爲持平。柳儞鄭致淳爲正言。
정조 5년 · 강
遞大司憲李★(土+甲)。以李衍祥代之。
정조 5년 · 목
敎曰。方有禁飭事。而時在臺職。忠勳府有司堂上李★(土+甲)本職許遞。卽令進詣。又敎曰。大司憲前望單子入之。
정조 5년 · 목
兵曹判書李性源啓言。大小衙門。毋得以便服出入者。明有禁令。況本 殿守直。事體尤爲至重。而十一月一朔入直部將中。金允國一人外。皆以便服出入云。已現發之後。不可不重勘。十一月前後入直部將。請幷拿處。從之。敎以。金允國之渠以嶺外武士。許多人中。獨能奉法者。不但可尙。此等人須有嘉獎之擧然後。可以爲勸懲。特爲出六調用。
정조 5년 · 강
拿處中官高賢喆。
정조 5년 · 목
敎曰。標信遲滯當該中官。事過後嚴處。爲先記過。又敎曰。當該中官拿處。
정조 5년 · 목
予曰。兼史出去。率 永禧殿典[殿:I-POSITION]監朴尙杓入來。記注官張顯慶出。與相[尙:I-PERSON]杓偕入。予曰。殿監與閣監無異。便是差備所屬。從今以後。每當問安時。單子問安。依差備例一體爲之。予曰。守僕輩未諳儀節。每當 享祀之時。率多昧昧之歎。爾其着意課講。如太廟守僕例宜矣。相[尙:I-PERSON]杓曰。當以 祭圖式及五禮儀課講矣。
정조 5년 · 강
副校理李㶊祥。從縣道疏陳諸條。賜批。
정조 5년 · 목
疏略曰。第臣年前所遭。卽三司停望也。一經停望。其不可復廁於三司也明矣。嗚呼殿下。以今日爲何等時耶。天怒於上而災異疊見。民勞於下而水旱荐仍。背君危 社之逆。傷風敗俗之變。又紛然雜出乎其間。災不虛生。必有所召。國榮竊弄權柄。鉗制一世。何幸天心悔禍。凶逆陰誅。而以言乎聖德。則治逆之道。御下之節。專以柔忍彌縫以言乎廟謨。則經邦論道。不出期會簿書之間。入告出猷。未聞救焚拯溺之策。以言乎銓衡。則無論賢愚之如何。徒務互對之法。以言乎方伯。則不問剸理之能否。惟循好惡之私。以言乎臺閣。則語及朝廷者。目之以時諱。以言乎守宰。則善事當路者。稱之以能吏。以言乎掌賦。則損下益上。而衆怨自在其中。以言乎事君。則苟容避事。而廉義自失於下。以言乎太學。則額數狹窄。遠近鄕儒。棲屑於泮村。以言乎武士。則勤仕積滯。多小冤謗。播傳於道路。由此以究。則災異之疊見。水旱之荐仍。終不可歸之於氣數之適然矣。苟使臣言。略有施行。嶺海鈇鉞。有所不辭也。臣治疏將上。卽見諫長之啓。乃以情勢人擬望受點爲言。此是切中時病。在臣尤所當遞。乞賜處分焉。批以。所陳當留念。爾其勿辭。上來察職。
정조 5년 · 강
有政。吏曹參議沈念祖進。
정조 5년 · 목
以鄭民始爲吏曹判書。○敎曰。新除吏曹判書命招。同參政事。又敎曰。此時度支之長。不容暫曠。戶曹判書有闕之代。今日政差出。○以李衍祥爲戶曹判書。李顯模爲副修撰。洪樂性爲判義禁。
정조 5년 · 강
命方伯閫帥守令邊將不言之罪。抄出微稟。
정조 5년 · 목
敎曰。才以諸道狀本結語。更有下諭。而若觀一兩月。無論方伯閫帥守令邊將。無一人應旨。則烏可無不言之罪也。過正月後。該房抄出微稟。
정조 5년 · 강
命前禁衛大將李敬懋仍任。
정조 5년 · 목
敎曰。戎垣重任。不可數遞。望姑勿出。意欲復尋。前禁衛大將李敬懋仍任。又敎曰。旣與營門有異。坐罷且經數日。罰可謂行矣。前左尹李敬懋敍用。
정조 5년 · 강
重推吏曹判書鄭民始。戶曹判書李衍祥。
정조 5년 · 목
民始牌不進。敎以。除拜之在於是日。予意人孰不知。昨於領相入侍。亦有云云。大抵距乙未。今纔七年。而世事屢變。存者無幾。感古撫今。不覺鼻酸。然予曲體之意。豈欲置之睢盱之場。而已經度支。無異階梯職。況在重臣處義。豈嫌燥濕。日事違召。無意行公。事體所在。誠極未安。從重推考。更卽牌招。斯速應命。又因牌不進。敎以。此何分義。更爲牌招。卽爲開政。違牌勿爲呼望。○敎曰。遍歷兩銓。從又屢叨。乃若見職。無異宿硏。昨夜旣違召牌。今日亦不出肅。無關廉防。有係國網。況當歲末。勘簿時急。行戶曹判書李衍祥從重推考。待開門牌招察任。
정조 5년 · 강
有政。吏曹參判金文淳進。
정조 5년 · 목
以宋文載爲大司憲。尹東晩爲校理。○敎曰。在外兩司許遞。俄者都憲望。不得已點下。而銓曹之以非老則病者照擬。太欠商量。赴政政官從重推考。大司憲宋文載許遞。今日政差出。○以趙㻐爲大司憲。趙尙鎭爲大司諫。趙榮弼爲司諫。尹㬦爲掌令。洪秉聖爲獻納。林道浩金孝眞爲持平。朴趾慶爲正言。
정조 5년 · 강
命皁隸勘放後草記。
정조 5년 · 목
敎曰。因堂啓。伊日齋殿更衣時。環立窺視之皁隸。從重科治之請允從。而今至幾日。該曹尙無捧供修啓目入啓之事。事極怪訝。委折自政院問啓。○政院啓言。問于刑曹判書李命植。則以爲。罪人科治。必先開坐捧供然後。可以擧行。而連値有故。傳敎之下。遲滯擧行。昨以此意。通及於政院云矣。敎以。然則俄於問啓命下之後。胡不微稟。罪在該房該曹果無所失。該房承旨爲先從重推考。至十一日連値齋戒云。渠輩所犯。殊極痛駭。一向滯獄。亦宜軫念。本律勘放後草記。
정조 5년 · 목
敎曰。近日言官。以不言爲主。而日昨一玉堂之謂以事在目下。遮路發啓。伊時擧措。極可嘉歎。合施褒賞之典。以勵不職之人。校理尹㬦四品職調用。肅敬之地。皁隸之作黨攔入。已係國法。而況於自上更衣之時。環立帳外。窺視指點。往來絡繹。不卽走匿。身在論思之列。聞有是事。則縱不請罪。固宜驚怪之不暇。而僚員請對之時。他館官皆不知去處。奚特不及尹㬦遠矣。擅離班次。任其行止。紀綱所在。焉可無罰。當該館官。一幷罷職不敍。
정조 5년 · 강
汰拿典獄主簿崔璹。參奉李師漢。
정조 5년 · 목
敎曰。典獄當該主簿參奉。爲先汰去。令該府處之。從重勘律事件。關係如何。況是傳敎罪人。則許多罪人。初不繫囚。此亦紀綱所在。獄吏待用刑。嚴刑懲勵。
정조 5년 · 강
命憲府書吏南聚星等。懲勵放送。
정조 5년 · 목
刑曹啓言。司憲府書吏南聚星等二十七人。幷定配押送。敎以。律無可照而然乎。渠輩環立之處。地雖密邇。而係是挾輦外行。則猶與擅入牙帳稍間矣。二十七名之一時發配於諸道。不無貽弊外邑之慮焉。配則分揀。幷姑保放。待用刑時。各嚴刑二次。懲勵放送。○敎曰。時値隆冬。時囚罪人李在協林蓍喆高賢喆。幷放送。
정조 5년 · 강
分揀部將朴廷吉等拿處。
정조 5년 · 목
兵曹啓言。守直部將輩之敢以便服出入於至重之地。誠極駭然。 宗廟署 社稷署前後入直部將。請拿處。允之。敎以。渠輩雖曰無識武夫。若知一分國法。焉敢乃爾。十一月以後部將。已命拿問。而其前部將之首倡人。卿其査實草記。○因査實草記。敎以。此弊之非今斯今。業已料得。而首倡人査奏之命。意謂或自近日創行故也。觀此各人等所對。所謂前部將陳宗文等三人。安知其眞首唱人也。首唱之首唱人査得然後。可知創自何時。況於丙申以後。飭禁何如。則安敢冒犯。渠輩雖皆愚無知識。貧無奴馬云。而若知一分國法。設或負佩袍帽。乘昏替番。亦無所不可焉。都是渠輩不守分之一端。然特從寬貸之典。付之令前。首唱人姑不窮覈。後復若此。隨現嚴法重繩。斷不可已。卿依筵敎及批旨辭意。成出文字。揭壁渠廳及 廟 社　殿 宮直處可也。至於時部將朴廷吉等四人。旣皆自首。自首者勿論。載在法典。今番則分揀。
정조 5년 · 강
命部將金吉行等。捧口招以聞。
정조 5년 · 목
義禁府。以 永禧殿入直部將金吉行等五人拿囚啓。敎以。一幷嚴問捧口招以聞。冒犯次數。如不直招。別般重究。斷不可已。以此發問目嚴問。雖不關於本事。而本府草記適到。如是尾敎矣。本府事體。名以王府。事係法典。則宜其一遵令式。無敢違越。而近來時囚。元無在間之人。非老無病者。率皆接置書吏房或都事直處。而甚至中官在囚時彌縫之擧。而擺棄不行。此等王府。華之無妨。當直都事一人外。時任都事。無論出番入番。罪皆不輕。一幷汰去。仍爲拿處。待下敎捧供。堂上及都事先生。府規雖有許接馬房之擧。此輩俱是蔑法之流。今番或莫許接之意嚴飭。自上曲念老病人隆冬滯囚之弊。曾有區別定式之事。意至厚也。今反不惟不遵此敎而已。所謂馬房許接之敎。歸之弁髦云。本府所爲。其可成說乎。○又啓言。 宗廟署入番部將金致淇 社稷署洪禹祚等。俱以 永禧殿部將。便服出入。昨已拿囚。請添問目取招。允之。
정조 5년 · 목
予曰。再昨日 太廟享祀。何時撤罷乎。在學曰。罷漏後始撤矣。予曰。御製賡韻。諸承旨皆已製進耶。承旨鄭志儉曰。盡爲製進矣。予曰。韻字甚難。故予則尙未製之矣。
정조 5년 · 목
敎曰。近日所謂銓格。不用文跡。但從口傳流來。故常率多歸之弁髦。或有引古證今之擧。輒皆大駭小怪。雖以曾經銓郞之擬望騎郞事言之。政曹只憑政吏之言。謂以古無是事。甚至特敎申飭之後。始乃照擬。政吏之不嫺典故。無足爲怪。政官之到底昧昧。殊極寒心。玆事不但詳載古人章箚或狀誌。且於日前筵中。詢及大臣。大臣之言。亦若予言。此後另飭銓曹。勿論此事彼事。凡係無文跡之事。毋得以口傳援用。
정조 5년 · 목
敎曰。歲除不遠。而庠製尙多未設處云。申飭擧行。東學敎授徐龍輔。聞有實病許遞。政官待開門牌招。開政差出。陞試迄此遷就。亦甚稽緩。限內設行之意。自政院申飭。
정조 5년 · 강
命戶吏判到院疏入之。
정조 5년 · 목
政院。以戶曹判書李衍祥違召啓。敎以。處義適宜然後。無傷於分義。旣經吏兵判。則今於度支。如是違召。大關分義。政院何不申飭。有此啓辭乎。今啓辭勿施。牌去來。另加嚴飭。如有辭疏。勿以齋日退却。與吏判到院疏入之。
정조 5년 · 강
戶曹判書李衍祥。疏辭新除度支之任。賜批。
정조 5년 · 목
批以。謹約知能典守。卿其勿辭行公。
정조 5년 · 강
吏曹判書鄭民始。疏辭新除天官之任。賜批。
정조 5년 · 목
疏略曰。如臣蒙陋。初非擬議人。器之不稱。物論之嗤點姑捨。抑臣悚懍者。別有在焉。噫取舍之地。衆怒必集。睢盱之場。群忌自至。則其顚踣狼狽。不待智者而後知矣。無路承膺。乞許遞改。批以。最合恢張。曷虞囂競。卿其勿辭行公。
정조 5년 · 강
遞承旨鄭志儉。以李養鼎代之。
정조 5년 · 강
惠慶宮進服二錢重人蔘粟米飮。命自明日停止。榻敎也。
정조 5년 · 목
領議政徐命善曰。臣之見任。實無堪承之望。而向日姜彛正之疏。有論斥之語。臣豈不知引嫌。而臣若引嫌。則有司之臣。將相繼引嫌。臣姑泯默矣。又見李㶊祥之疏。則下語頗緊。勤攻之言。臣豈辭之乎。論道經邦。初非可論。簿書期會。亦所不能。則論斥之言。實爲合當。亟命斥退。改卜賢德。予曰。卿言過矣。玉堂之言。似或有慨然而發。亦豈必專責於卿乎。雖有一事二事之論及者。當付於勤攻之科。何必深引乎。若以論道經邦責之。則誰能盡其責乎。勿復引嫌。是予望也。命善曰。忝居大臣之任。不能爲大臣之責。人所慨然。固其宜矣。臣雖付之勤攻。不爲深引。而國事豈不可悶乎。予曰。彼臺臣。以今年新錄陞品。可謂善爲矣。命善曰然矣。日前事可謂擧職矣。予曰。鄭昌聖果優於文識。近來多有纂修之勞矣。命善曰。此等之人。輒加獎拔宜矣。予曰。金文淳則今以亞銓之任。又差備堂。或有增氣之慮矣。命善曰。此人非多氣者也。向來事。卽因公憤而然矣。予曰。互相陳章。將無止鬧之日。故日前有所飭敎矣。命善曰。聖敎誠好矣。今玆蔡濟恭。亦似不復陳章矣。予曰。予非不欲處分。而重臣必以爲難安。殆同欲其入而閉其門。且金文淳之今番對章。能無噴薄之語。故予果不爲處分矣。予曰。卿見昨下傳敎乎。命善曰。臣果奉覽。而辭敎懇摯。臣與吏判相對感泣矣。予曰。向來宮官。餘者無幾矣。其時一榻之外。皆是賊邊。而保護之功。賴有宮官。昔在戊申。微賤如金重萬者。亦且錄勳。則況於宮官。豈無酬功之典乎。乙丙以來。逆變層生。至於宮人官宦寺。締結謀逆。此前古所無也。國勢孤危。禍在肘腋。故不得不設置宿衛。授以重任。蓋以不重則不威故耳。予於其人。非取其德望也。非取其地處也。特其遭遇之時。不獲已而然也。春坊際遇。只稱趙宋。而此則與趙宋有異。始出倚毗之意。終致負乘之患。至於己亥九月。予果勸令休退。以外面看之。則便同功成身退。而孼由自作。馴致今日。每一思之。不覺心酸。未知史筆及野乘。將何以書之。而予於前後絲綸之間。未嘗有一言之負其人矣。每於筵席。不欲以此事提說。而始對卿等略言耳。命善曰。伏聞聖敎。不勝感歎矣。雖有勳勞。旣犯大戾。事關 宗社。自速天誅。自上雖欲曲保。其可得乎。殿下前後絲綸之間。爲之涵容臣每切欽仰矣。予曰。明義錄義理。年久之後。易致晦塞。實爲憂懼矣。向來事。尙忍言哉。謀逆之徒。無非喬木世臣。而所謂戚里。爲其窩窟。禍起腹心。危在呼吸。非但予一已而已。四百年 宗社。將至易姓之境。予以爲乙丙之逆。卽國家之讎也。相福之請覈言根。將欲何爲。雖以大官之故。至今曲貸。而其心所在。非逆而何。如宋瑩中輩。亦豈容貸者。而其時處分。予果務從寬典矣。命善曰。向來事。至今思之。不覺骨冷。而治逆之節。殿下果未免太寬矣。予曰。今距丙申。已爲六年。而如是下敎者。卽無忘在莒之意也。明義錄出後。人孰不知義理。而世事屢變。歲月漸深。此後又若無卿等數人。則義理將至晦塞。故予每爲卿等慮或罹於罪科。以此夙夜憧憧矣。命善曰。聖敎如此。不勝感泣矣。殿下以全保之意。每施曲保之恩。而臣等若不仰體聖德。自陷大辟。則雖欲全保。亦未如何矣。況臣之所帶。卽朝夕犯罪之職也。此臣所以屢煩呼籲。乞被終始之澤矣。至若明義一部。卽建天地不悖之義理也。雖於千百代之後。豈有晦塞之理也。予曰。俄以勤攻之意爲敎者。蓋欲以覆轍爲戒。使卿等毋至犯科也。勤攻之言。固無所傷。而如或有大於此者。予當決不饒貸矣。予曰。濟州無明義錄云。印出入送。欲使島民。曉然知之矣。予曰。龜柱之惡。出於患得患失。而所謂北村。國家之讎也。近日或有得除初仕者。若因此而生覬覦之心。則隄防將解弛矣。予曰。每年臘月初三日。必令卿等入侍。而再昨年及昨年。俱未得爲之矣。今年始爲之。而餘者無多。李鎭衡亦已作古人矣。吏判疏批。卿其見之乎。予曰。吏判必善爲之矣。命善曰。鄭民始豈是負國之人也。政注之間。必不循私。然則斯可矣。予曰。吏判平日規模。可以全保身名。而此規模。雖可用於在家時。至於吏判之任。不可用此規模。故予以恢張二字爲批矣。戶判居家。聞甚簡約。亦必善爲度支之任矣。吏判則居官毋如居家。戶判則居官當如居家矣。命善曰。戶判亦必善爲矣。予曰。初欲使戶判。又當都政矣。七年以來。判府事及戶判。以東西銓連爲都政。故今番特許解矣。予曰。戶判何不爲判義禁減下肅拜乎。戶曹判書李衍祥曰。聞前例或有不爲之時。故未及爲之矣。命善曰。黃海兵使有旨祗受狀啓跋尾。極猥越矣。予曰。必未諳事體而然也。年老武夫。何足深責乎。命善曰。聞甚衰老。治績則善爲云矣。予曰。都監把總之積年勤仕。極涉可矜矣。命善曰果然矣。至於朴載淵。尤是久勤矣。予曰。挾輦將。亦甚可矜矣。予曰。宿衛罷後。所重專在於槍劍軍。則狹輦將。亦當有從善區處之道矣。命善曰。聖敎至當。此輩限其朔數。以爲遷轉之地宜矣。予曰。向來事。禁將不善爲之矣。年少承宣。雖欲排入槍劍軍。旣無標信。則何可許入。而反罪挾輦將乎。副司直李敬懋曰。其時事。尙切惶悚。而臣則全昧其實狀矣。予曰。禁將所奏。太涉分疏矣。知事具善復曰。在昔兵曹佐郞李坦。欲入挾輦軍中。而其時訓將申汝喆。果爲草記請罪矣。大司諫趙尙鎭曰。巨魁之未誅。有一鄭妻。繼而有龜柱之凶出而爲二巨魁。又有國榮德相之凶出而爲四巨魁焉。合討之論。幾年相持。便成文具者久矣。今番湖獄諸孼。特其枝流之梗頑者耳。不得不加刑覈實。伏願亟揮乾斷。三司所請。一幷允從焉。予曰。已諭於前後臺臣之批矣。予曰。齋室更衣時。吏隸何敢窺視指點乎。極爲怪駭矣。予曰。徐有寧又何不入參賓對乎。命善曰。今則果有實病。而未能來參云矣。予曰。旣有申飭。則何可如是乎。予曰。每欲下敎而未果。近來武臣。皆甚體少。無足可取。頃於柑製。儒生入侍時。見金養和身手甚好。此等人。將臣必爲留意。今若以下敎勸出。則便是別薦。御將卽以勸武爲傳令也命善曰。此等之人。將臣輒皆收用。則實爲好矣。善復曰。臣亦聞之。果是善文之人。若稱以太學生。嫌爲一番禁軍。則是實難矣。予曰。旣現身之後。非太學生也。何敢以禁軍爲難乎。此等處。不可施以闊狹之政矣。命善曰。渠若善文。則備郞之任極好。且凡做事。亦必有效矣。予曰。聞養和本是武家人云。其父誰也。左尹李柱國曰。故兵使之孫。而前府使相璧之子矣。予曰。渠是武家人。則今此勸武。於渠無足妨矣。予曰。兵判何不入來乎。命善曰。聞有實恙云矣。予曰。卿家則有徐有大。而趙家若出名武一人則爲好矣。命善曰。大族之家。參用文武則誠好矣。予曰。趙氏卽府院君宅也。與他尤有異矣。近來勳載之家甚零替。而訓將自是勳載之家。故予以訓將看作載具矣。予謂判尹鄭好仁曰。捕廳贓物。使之一一推給乎。好仁曰。聞捕校雖得贓物。輒以他物。換示本主。故不得推去。且以牛事言之。必換毛色。示其本主。故亦有此弊。臣才移行關。凡所推得之牛。雖經年閱歲。未還本主之前。勿爲宰殺。衣件等物。亦爲一一推給事。申飭移關矣。予謂柱國曰。北漢還穀。幾何收捧乎。柱國曰。三分二僅得收捧矣。予曰。未捧者。當以停捧磨勘乎。柱國曰。未捧秩。當以抄出草記。而至於六十石近百石未納者。不可仍置。必令移法司定配然後。可懲日後之弊。故臣以此意。言于秋曹矣。予曰。此等之人。必施懲治之典也。卿連赴京兆乎。柱國曰。近値齋日。故不得開坐矣。予謂好仁曰。向在乙未。卿能挺身奏對。卿之辦此樹立。予未料之矣。好仁曰。臣於其時。雖未知裏面事。而事關東宮。激於忠憤。有所奏對矣。
정조 5년 · 강
許施嶺伯加分耗添補之請。
정조 5년 · 목
領議政徐命善啓言。慶尙監司趙時俊狀啓。盛陳本營蕩敗無餘之狀。仍以爲道內民多穀少。每年狀請加分。輒不下十餘萬石。自今年毋論某樣穀。限六萬石。取其加分耗。許付臣營。而餘皆依前會錄。永作定式。以爲添補分排事。請令廟堂稟旨矣。本營目下事勢。殆不成樣。道內加分之多。自前已然。就其中六萬石屬之本營。取耗以用。其餘依例會錄。則穀簿不失元數。耗條永作添補。不煩別般區劃。實爲好樣變通。依狀請許施之意。請分付。從之
정조 5년 · 강
差下備堂金文淳等。貢市堂上徐有隣。
정조 5년 · 목
領議政徐命善啓言。吏曹參判金文淳。地處才華。兼有履歷。兵曹參判鄭昌聖。綜明文識。且是久勤。俱合參聞廟謨。備局堂上差下。請使之察任。兵曹判書李性源。當此貶月。自多擧行之事。貢市堂上勢難專意察任。今姑減下。其代同知徐有隣請差下。幷從之。
정조 5년 · 강
遞總管金魯鎭。
정조 5년 · 목
領議政徐命善啓言。禮曹判書金魯鎭。本兼多有相妨之時。所帶總管之任。請許遞。從之。
정조 5년 · 강
命甲冑價米劃定。
정조 5년 · 목
領議政徐命善啓言。聞軍器提調之言。向來請得者。猶有不足之慮云。甲冑二部價米。更爲劃定事。請分付惠廳。從之。
정조 5년 · 강
命挾輦把總哨官收用。各別申飭。
정조 5년 · 목
知事具善復啓言。都監把總每都目遷轉事。曾有筵稟定式。而至挾輦把總哨官收用事。亦有近年下敎矣。請出擧條申飭銓曹。從之。敎以。見帶諸人。率皆勤實。且嫺行伍之事。其中不可無可合宣傳官者。無論某窠。今番都政。毋或不擬事。各別申飭。
정조 5년 · 강
命朴祐源生父。特爲加資。
정조 5년 · 목
吏曹判書鄭民始啓言。頃因大臣筵奏。全羅監司朴祐源本生父推恩考例擧行事允下矣。考見法典。雖無的當可據之法。亦有傍照可引之例。而旣非應行之法式。則臣曹不敢擅便。何以爲之。敎以。不但旣允大臣之請。若待養父之資窮。生父推恩。未免自歸消融。且聞二父年齒懸殊。不必拘此格彼。特爲加資。
정조 5년 · 강
命長淵作爲邊將一節。廟堂處之。
정조 5년 · 목
大司諫趙尙鎭所懷。臣新從海藩來。事關關防。敢達矣。我東海防。海西最重。海西諸沿。長淵尤緊。臣意則該縣監。依全羅道古羣山例。作爲武臣邊將履歷之窠。以存海防之義。至於追捕一節。方當軍額難充之時。防卒加定。非可輕議。而本道閒散白徒。殆居三分之一。今使沿海各邑鎭。別設追捕廳。勿論鄕品與閒散。名不係追捕案。則毋得差鄕任將校之任。則追捕武士。不患不多。如是定式之後。分番列防。另加追捕。而春秋試射。亦如選武軍官取才之例。則似有實效。下詢廟堂處之焉。從之。
정조 5년 · 강
掌令尹㬦避嫌乞遞。賜批。
정조 5년 · 목
避嫌略曰。臣與諸僚聯箚。已爲呼望。而鑾輿將發。僚員先出。自上俯詢僚員去就之際。臣實生疏。不及仰暴事實。聯箚之僚。俱被罪譴。不虞之褒。反加賤臣。究厥實狀。莫非臣咎。何敢晏然實居乎。請遞臣職。批以。所辭太過。諸玉堂之不待駕發。擅離班次者。適足以添他不職之罪。方欲更賜處分。爾則勿辭。亦勿退待。
정조 5년 · 강
重推備堂徐有寧。
정조 5년 · 목
敎曰。近日次對。一味懸病。況有飭敎。然又逡巡。實未知有甚情勢而然也。分義所在。寧容乃爾。備局堂上徐有寧從重推考。此後毋得懸病之意。各別嚴飭。
정조 5년 · 강
命檀君箕子新羅高句麗百濟高麗始祖及諸王陵寢。待春奉審。
정조 5년 · 목
敎曰。向於三聖祠崇寧殿致祭傳敎。欲爲幷及而未果。檀君箕子新羅高句麗百濟高麗始祖及諸王陵寢。幷令各該留守道臣親審後。有無頉登聞。而執頉處。請下香祝。待明春解凍後。卜日修改。修改後擧行形止。亦爲狀聞。時値隆冬。距營門稍間處。待春奉審事。下諭于諸道監司及留守處。
정조 5년 · 강
行藥院入診于誠正閣。提調徐浩修。副提調嚴璹。
정조 5년 · 목
請診也。○予命醫官入診置之。○予曰。都承旨之供職。今至幾朔乎。璹曰。爲九朔矣。予曰。古例經至十朔。則輒爲陞資。此例卿其知之乎。璹曰。前或有加資之人。而係是特恩矣。予曰。吏曹旣有文跡。而非出於恩除。卿若過此一月。則當爲加資矣。璹曰。前有盡一年行公之人矣。予曰。果是誰也。浩修曰。故相臣趙顯命。曾有一年供職之事。而間月爲之矣。浩修曰。 惠慶宮進御湯劑。止今日爲三貼。何以爲之。予曰。今姑停止。
정조 5년 · 강
召見直提學鄭志儉。承旨趙時偉于誠正閣。
정조 5년 · 목
予命志儉。讀御製次 南殿先大王御製詩。予曰。字句之間。無疵病耶。志儉曰。雲漢之章。燦然昭回。無一字欠處矣。予曰。右承旨素有宿工於詩律云。如有所見。第言之。李在學曰。盡美盡善。別無字句間欠處矣。予曰。今日嶺伯加分耗狀請批答。承旨見之乎。予曰。本營蕩債之餘。凋瘵甚矣。今得加分耗六萬石。則其可分排支過耶。予曰。前道臣不善料量。經先蕩債。畢竟至於營用難支之境者極爲非矣。
정조 5년 · 강
遞承旨李養鼎。
정조 5년 · 목
敎曰。出自邇班。特因承乏。無異投荒。業欲內遷。然夙夜劇任。勢難等待其上來。右承旨李養鼎許遞。今日政差出。
정조 5년 · 강
有政。吏曹判書鄭民始。參判金文淳。參議沈念祖進。
정조 5년 · 목
以李敬一爲副校理。李文爀爲濟州牧使。鄭象仁爲承旨。
정조 5년 · 강
命濟州牧使辭朝。
정조 5년 · 목
敎曰。新除授濟州牧使辭朝。勿令許久遲滯。歲前渡海事分付。
정조 5년 · 강
獻納徐秉德。上疏陳勉。賜批。
정조 5년 · 목
疏略曰。嗚呼千古帝王。德莫盛於堯舜。治莫隆於堯舜。今我聖上於變之化。庶幾復覩。而奈之何挽近以來。穡事頻歉而黎民阻飢。風敎不振而五品不遜。姦究不戢。災異荐降。此誠天命去就之機。國勢興替之界。可不懼哉。伏願殿下。毋曰堯舜之事。予何敢當。苟能如是。何憂乎民飢敎衰。何憂乎姦究災異乎。又聞欲法堯舜。當法 祖宗。伏願更加繼述之思焉。批以。所陳言甚切實。當體念矣。
정조 5년 · 강
掌令金東稷。疏陳諸條。賜批。
정조 5년 · 목
疏略曰。鄭妻之妖惡。龜柱之濫猾。國人皆曰可殺。三司合辭。而終勒一允。至若國榮樂純德相煥億。此皆權凶之倀鬼。伏願亟允三司之請焉。區區一得之愚。竊附於執藝之末。惟賜裁擇焉。守令數遞。實爲生民之痼弊。而其中侍從之窠尤甚。是以守令之視銓堂。無異逆旅傳舍。吏民之視守令。殆同五日京兆。官民之間。情志不孚。去留之際。百弊俱生。臣請自今定式。除非下考罷黜之外。三年之前。切勿內移然後。可革此弊矣。若以侍從難於久外。則更勿別立侍從窠。通融文蔭武交遞。則雖有數遞。亦有武蔭之久任矣。下臣此議於廟堂。從便施行焉。登進賢才。實爲今日之急務也。曩者屢下綸音。申飭諸道。令道臣薦進。令銓曹每政檢擬。此誠曠世之弘規。而至于今日。徒爲文具。亦無實效。預其選者。只得參奉官銜而已。是豈求賢致用之實政乎。臣愚以道薦除職者。特爲引見。諮訪治道。以文學德行等科條考試之。或無才術學行。則退斥而罰其薦主。則庶免循例文具之弊。而賢才可以登進矣。伏願留神焉。批以。討逆事。悉諭他批。侍從守令久任事。爾言甚當。予意亦然。視前諫長云云。得失可謂較然。另飭銓曹。今後毋得續續啓請內移。內移之頻數。豈眞乏擬而然。予則以爲。銓臣苟欲盡職。不必留意於作闕云耳。尾附文窠交差蔭武事。事係官方變通。下廟堂與銓曹相議。劃一稟處。道薦初仕人招見考試事。試有多般。雖不試以科體文字。豈無可試之方也。然以薦授職。來者絕罕。是予之爲悶。爾其勿辭。從速察職。
정조 5년 · 강
命抄啓文臣製述處所。便殿爲之。
정조 5년 · 강
飭諸道都試奸弊。
정조 5년 · 목
因備邊司諸道馬兵都試節目磨鍊啓稟。敎以。事目成出條件。大體恰好。依此擧行。而近來罕設科場之時。創此無前許多直赴之額者。實出慰奬都試之至意。苟無是也。決難從施。雖以別驍別武及選武勸武等都試事言之。邦禁初弛。奸弊欲售。柳片也騎芻也。所謂種種沒技之類。年復年來。厥數漸益夥多。昨年甚於再昨年。今年又甚於昨年。來年甚於今年。又推而知。此則擬待來頭殿試。果有無形之人隨現。犯者勘以當律。主試監兵使另欲嚴繩。而爲先枚擧此意。嚴飭諸道。今年都試。獨於沁都。姑未設行。待開門卽爲行會。以爲及期到付之地。節目中亦以此意添入。萬一有用情之事。摘發於帳殿親試之時。則犯者及主試。論以重罪之意。措辭添入。更爲啓下。
정조 5년 · 강
命關北賙恤勤慢。道伯謄關嚴飭。
정조 5년 · 목
因咸鏡監司狀啓。敎以。觀此狀本。所請穀物。不至甚多。尾陳名帖之數又精約。況當歲末。賑期在卽。與月課米蠲減事。幷依狀請許施。本道年事。比兩南雖有同異。近聞北來之人。皆言民情之難支云爾。則嗣後賙恤之責。無論自賑自還。要皆悉心殫誠。撫摩顧助然後。可免捐瘠之患矣。來頭勤慢。亦當有考察按廉之方。道伯躬先惕念。仍以此意。措辭謄關。嚴飭守宰。而歲前周急。何以排比。幷須惕念爲之事。今日內。自備局行會本道。
정조 5년 · 강
命錦伯査狀。議大臣稟處。
정조 5년 · 목
因洪忠監司狀啓。敎以。徐女事。錦伯査狀旣到。別無更爲稟處之事。事當直令依狀辭施行。而褒賞之典。亦有二科。旌復間何以爲之爲當。令該曹議大臣。指一草記稟處。罪人吳一運。旣有減死之命。而更因刑配之敎。似不得散配矣。刑判向日筵奏。正指此等之類。以此意分付該道臣處。卽爲發配。而刑推則自配所官。用刑時擧行之意。一體分付。
정조 5년 · 강
命各道尤甚邑勿配遵行與否。據實草記。
정조 5년 · 목
敎曰。玆事每欲提敎而未果。各道尤甚邑。吏外徒流。勿言配所。雖因狀請。朝家則許施。而內而刑曹。外而他道。切不遵行。必是備局初不知悉京外而然。今年則欲知其何以遵行。凡有發配到配。必考揭壁之分等記焉。果然有錦伯狀本矣。諸道分等狀本回下後。此等事謄布與否。自本司據實草記。
정조 5년 · 강
命刑推發配之類。問于該曹以啓。
정조 5년 · 목
敎曰。刑推發配之類。才因秋官筵白。先發配後刑推之意。知悉諸道。又若加刑不配之類。京司關文中。如不措辭幷擧。則必當滯囚到今。此意自政院問于該曹以啓。果有是也。卽令該道。將此傳敎內辭意。申明分付各道。事未登聞者。亦皆準此爲之。一體分付。
정조 5년 · 목
有防曰。崇靈殿配享東明王。似當同爲致享。而以未承下敎之故。一番稟定然後。方可擧行。予曰。一體令內閣撰進。
정조 5년 · 강
召見直提學沈念祖。前直提學徐浩修。兵曹參判鄭昌聖于誠正閣。
정조 5년 · 목
予曰。戊戌年 景慕宮酌獻禮時。擧動門路。自弘化門由日曕門往來。而服色皆用朝服。今番擧動。亦當以依例磨鍊矣。有防曰。誠如聖敎。當依此擧行矣。予曰。 永禧殿先朝賡韻。予當親書以下。諸臣所製。亦自手寫。以鐫懸板好矣。念祖曰。擧皆手書云矣。予曰。臘藥善爲作劑矣。浩修曰。皆是前提調所製。而只於淸心丸。臣以監製矣。予曰。所謂淸心丸。旣曰御藥。而略入人蔘。多和白茯苓末云。誠可怪矣。浩修曰。如是製丸。蓋取多數。而言其所重。實不成說矣。予曰。明日製述罷後。講義仍卽出給。所餘條問。必以望前畢問。命有防讀奏春坊日記。予曰。此册幾成完帙矣。昌聖曰。今則然矣。予曰。今此日用之文。皆是沖年所讀中出來。而近或有開讀之工。實未知有效矣。昌聖曰。晩年所讀。人皆謂然矣。第今觀諸日記。聖上春秋。時在十一歲。而値童蒙開講之際。發問文義者。探得深辭奧旨。雖弘儒碩士。無以加此矣。予曰。予於沖年。已讀其四書二經。而每於 先朝。全帙受講。故予果熟讀而能誦。今焉思之。此莫非 先大王敎誨之功也。昌聖曰。以册中所載觀之。皆以殿講純通書之。於此可知其沖年聖學。已臻高明之域矣。予曰。今番擧動時。蓮池洞結陣。距 本宮稍間。取近地閒曠處。以爲移設也。承旨趙時偉曰。旣有年前下敎定式。故尙此遵行。而今若移陣於閒曠地。則似甚得宜矣。予曰。時敏堂亦一正殿。而尙未重建。誠可惜矣。昌聖曰。聖敎果然矣。今此經用。雖曰難動。而其所營建。實是不可廢之節。從近爲之好矣。予曰。非但此也。若修宮墻。所費不些。言念此事。實爲可悶。大抵國用告罄。民貨轉渴。此必是近來侈風漸盛。作一尾閭而然矣。今予時御之服。卽是綿袴綿袍。而宮中之人。或以謂太過。此實予性本崇儉。非假餙而然也。然而比諸 先大王節儉之德。不知其落下幾層矣。蓋 先大王。志尙卑服。化著垂衣。常於燕居之中。以一弊帽一弊屣。多年服御。不爲改進。若値 祀事之時。晉接之際。必御新件。此亦出於致潔主敬之意也。顧予涼德。何敢望跂及於萬一耶。第聞近來俗習。專尙侈華。至於吏胥輿儓。皆着綺紈。此非但衣制踰等。實係貨源漸鑠。言念及此。事不成說。古所謂上行下效者。儘虛語耳。昌聖曰。大抵吏隸輩。全昧貴賤之有等。徒尙衣服之極侈。若言矯弊之道。莫先於是矣。且夫髢餙。卽是胡制。而近論其價。比前倍簁。殆不啻常人十家之產。欲矯耗財之端。宜飭襲謬之制矣。予曰。 先王朝曾以此事。發策詢弊。終莫矯捄。是亦可悶處矣。昌聖曰。己巳年果有問策之事。而終莫之一變。誠甚可歎矣。
정조 5년 · 강
命酌獻時。弘化門作路。服色磨鍊。問于該曹以啓。
정조 5년 · 목
敎曰。如由月覲門。則從權宜。酌獻時出還宮服色。用袞袍。而至於今番。以弘化門作路。則服色似當依禮文磨鍊矣。在於日瞻門往來。不用朝服。況今番乎。今番服色之袞袍黑團領磨鍊者。必是不察而然。爲先問于該曹以啓。
정조 5년 · 강
命建陽弘化入直軍。各留三十名。
정조 5년 · 목
敎曰。內外營入直軍。各留數名事。曾有下敎。而建陽弘化。有諸處把守之事。兩處入直軍。各留三十名事分付。
정조 5년 · 목
予曰。今番試製。便是陞補十抄矣。承旨徐有防曰。然矣。當擧皆着力矣。予曰。抄啓始設之際。人皆爲難。而今則顯有前進之效。渠亦有樂赴之心矣。○以指南車爲七言律題。拱北樓爲五言律題。○予曰。日寒甚酷。諸文臣依前日樣。退出閣外製進。予曰。前直提學鄭民始入侍。予曰。方今見窠爲幾何乎。民始曰。當遷者爲二十一。而見今之窠。未免太窄。守令窠則只有十三矣。予曰。若待正月開政。則當有加出之窠耶。民始曰。見窠外。雖待正月。實無計朔推用之闕矣。予曰。然則以此窠闕。有難分排矣。民始曰。臣之見職。極顯且峻。實難堪承。第玆都政之後。特許遞改。予曰。卿言過矣。民始曰。度支之長。爲任不輕。今此戶判。亦足以擔當矣。言其經用。則五六年後。必致匱乏之患。是甚切悶。顧念聖意。欲施損上益下之政。而國有財用然後。可以擧行矣。予曰。守廳承旨來詣閤外。申禁雜人事分付。予曰。諸文臣呈券後。勿爲退去。同爲入來。以觀考試事分付。予曰。文臣計畵榜。卽爲修正以入。
정조 5년 · 강
命卜相爲之。次對進定於明日。
정조 5년 · 목
敎曰。再明日齋戒相値。次對欲行於明日。卿明當造朝。已令政院。待開門命招。卜相明朝爲之事。遣史官傳諭于領議政。仍敎曰。次對進定於明。日
정조 5년 · 강
命內乘宣傳官。詣閤轉稟。
정조 5년 · 목
敎曰。無論文武。名以士夫。皆懷懲毖之心。寧有他慮。而大抵法禁。久則稍弛。至於玆事。每欲釐正而未果。渠輩雖是武弁。亦曰士夫。而謬例由來。至今因循。如內乘之來詣閤門。取稟調馬等節。宣傳官之巡牌審牌。請出請納。惟此數事。直與中官對語。末弊不可不念。此後內乘宣傳官詣閤門。使司謁轉稟中官。如是定式。而或有襲謬之擧犯者。直以私交中官之律論。令該寺該廳。將此傳敎。書揭壁上。遵以行之。
정조 5년 · 목
領議政徐命善曰。鼎席始備。國事庶有共貞之道。而臣身亦有少休之望。於公於私。實爲兩幸矣。予曰。卿之獨賢。不可不念。故有是命矣。命善曰。卜相體重。固難擅擬。而臣於擬入之際。且有難安之端。不得不一番仰稟後。始可擬入矣。予曰。有何難安乎。命善曰。臣兄旣在於舊望。而臣今獨當於擬薦。私義公格。俱爲難安。設若可拔。而旣難擅遂。縱或不拔。而又難自專。敢達矣。予曰。仍舊擬入。何妨之有。命善曰。考之故例。其規不一。故相臣鄭太和之兄弟。則當其擬入之時。輒相拔望。金壽恒兄弟。則每於擬薦之際。亦自不拔拔與不拔。又難的從矣。予曰。揆以公格。卿似難拔矣。命善曰。然則筵退之後。可以仍舊擬入矣。予曰。曾有飭敎。而備堂之多不入參。抑何故也。命善曰。金魯鎭鄭一祥。皆有實恙。金文淳鄭昌聖。俱以新差。聞方待令於闕外矣。予謂兵曹判書李性源曰。本曹褒貶。何日爲之乎。性源曰。將以今十二日爲之矣。予曰。取才又以何日爲之乎。性源曰。此有下敎然後。始可擧行矣。予曰。禁御兩營。幷爲取才。而今番都政。西北之人。必須隨窠差除。另加收用之意宜矣。性源曰。目今見窠。只有五六。誠未知何以區處也。予曰。見窠雖少。其在激勸之方。不可無收用之道矣。予曰。金養和其已勸武乎。命善曰。聞已現身。而身手頗好云矣。訓鍊都正李昌運曰。臣以勸武招致。而觀其爲人。則蓋非常例之人矣。予曰。凡人之中。其能稍勝。亦云難矣。旣爾勸武。則果卽敎射乎。昌運曰。將以明日始射矣。予曰。各軍門近無加出之窠乎。昌運曰。臣營則無矣。副司直李敬懋曰。臣營則曾有李觀海付料之敎。故只有此一人。而其外則未有矣。予曰。加出一款。爲弊不些。此後則各該營咸須知悉。永杜斯弊。予曰。濟州牧使[御史:I-POSITION]渡海狀啓。今始入來。故濟牧之特爲許遞。良有意焉。向來差遣。無異投荒。而年色垂暮。又將過歲。故特令內移矣。命善曰。濟牧之今番效勞。亦已多矣。予曰。旌義縣監。曾以侍下人勿爲差遣事。有所下敎。而只因該曹之循例擬入。予果批下矣。今經屢朔。其令內擬。予曰。城裏田土。其果沃饒乎。命善曰。不須買取。而可令作舍矣。予曰。民舍須令兩邊成行。而墻屋亦令一字接連好矣。性源曰。北邊則已有若干民舍。而南邊則稍有閒曠餘地。可作數行民家矣。予曰。判尹與兵判訓將。昭詳其便宜。再明日入稟。予曰。 先朝每有朔望常參之例。而近不得如例設行。卽一欠事。且今歲色已窮。只有數旬。又以望日。設行常參。予曰。湖南關北之賑邑捧糴。何以爲之乎。命善曰。今年雖云歉荒。民間已經屢豐。不待威令而民皆順納矣。予曰。賑邑還上。今姑停退何如。命善曰。聖敎寔出於軫恤。處分惟在於特恩。實非臣等之所可仰請矣。吏曹判書鄭民始曰。以北道言之。今年之糴政。若未盡捧。則來頭之賑濟。亦無其策矣。予曰。湖南北關之設賑。爲幾邑乎。命善曰。全羅道賑邑則十九。而咸鏡道則爲五邑矣。予曰。穀簿都總。何如是減縮乎。民始曰。北關則丙申停捧。爲十三萬石。嶺南則戊戌停捧。爲四十九萬石。故其爲見縮。若是夥然矣。予曰。嶺南停還。何當畢捧乎。命善曰。猝難盡捧矣。伊時道臣李在簡。特請停退。致有此弊矣。予曰。今日筵中。適此從容。故言之耳。朝廷弊勵之道。如有功勞。則雖在卑微之類。宜有招擢之擧。而至如判尹向年之事。實有 宗社賴安之功耳。然而迄今幾年。了無獎用之事。是誠慨然。頃於初三日大臣入侍時。槪言此事。而向時事。尙忍言哉。名以大官者。以不必知無足憂等說。至發於筵席。凶言叵測。禍機危急。予於伊時。不勝迫隘。欲陳辭疏。而未及淨寫矣。自上聞其疏本之已具。卽命入之。判尹以新除承旨。猝地入侍。不知裏面。而未脫稿之草本。段段接續。字字註解。讀奏之無礙。殆如熟講文字。其周旋之勞。回幹之功。顧如何哉。予所仰賴。上有慈覆之天。設無承宣善處之事。豈無日月俯燭之理。而第前後左右。非請覈言根之凶計。乃深文云云之逆徒。至有中官拿鞫之命。而危機禍色。迫在呼吸。李敦寧一人外。孰有一言開陳者乎。惟彼判尹。忽地當着。了不識這裏機關。乃能辦此。苟非滿腔忠赤。何能乃爾。此時此事。是何等勞勩。而工判陞擢。出自特簡矣。朝廷則視以中物望常例宰相。是豈嘉獎之道懲勸之方乎。予則謂旣陞正卿之後。兩銓之長。付之當來公議。近來銓望通擬者甚多。而獨於判尹難之。卿則所處異於他人。而其所以待判尹者。何乃如是耶。命善曰。其時事到今思之。尙覺懍然。臣旣知判尹卓然之功。而尙未通東銓者。大是臣失措之過也。予曰。其在松留時。則雖或以居外之致。不爲通擬。而今者遞歸。亦已許久。兩銓望之爲此慳惜。是何故也。予則以爲。不徒通擬而已。東西兩銓。皆合任用矣。命善曰。西銓則已爲通望。東銓則亦經經筵。此是當遷之階。而尙不得通擬者。果是臣稽滯之失矣。予曰。其時禍機。非但在予一已。四百年 宗社之保有今日。誠亦幸耳。伊時效忠之臣。未必其盡勝於前人。皆賢於時輩。而除無他故。宜加獎用。向者申應顯之疏。始近例語。而猶施酬勞之典。矧在判尹。烏可無陞擢之道乎。予甚以是爲慨然也。命善曰。聖敎至當。無辭更達矣。予曰。抄啓文臣製述榜。卽爲持入事分付。予曰。今番論賞。姑待講榜出。同爲擧行。予曰。抄啓文臣十有餘人。可謂一時精選。其所製之講之。似非緊要時務。而然其課以勸之。欲觀作成之效矣。命善曰。聖敎誠然矣。予曰。湖堂之選。其數太少。而抄啓之設。爲選稍多。其在作興之方。實有可勸者矣。人或謂閒漫底事。而閒漫之事。猶賢乎已也。矧爾人才之成就。豈眞爲閒漫不緊之歸乎。向來都憲之疏。予甚滋惑矣。始言討逆而旣不明白。末及抄啓而文無歸趣。驟看而極其閃忽。細究而有若譏訕。予以不藏怒之意。有此下敎。本來爲人。予甚不愜。而向來此疏。誠不陽明矣。命善曰。言出於心。其心不明。故其言如是陰秘矣。予曰。予有闕失。則正言不諱。無所不可。而乃反東閃西鑠。指意不明。此端彼端。用意難測。自其討逆一條而觀之。尤有所不可曉者矣。專事混圇說去。而終無明白指的處。是豈成說乎。遣辭之閃弄。用意之陰鷙。終未得其要領。寫其一通。付諸壁上。至今細繹。而莫曉其端倪。誠可怪矣。頃於筵中。已有下敎。而凡諸臣僚。須皆改心惕慮。期以當官盡職可也。稱以言事。旣如是全沒誠實。而反事閃儵耶。予以否德。忝居丕位。凜乎若朽索之馭六馬。有官守者。其宜隨事殫誠。無或放過可也。何敢如是無嚴畏之心乎。朝廷雖少。豈無可用之人。苟曰無人。則固將擢用於韋布之間。亦何患無其人乎。勤攻之來。亦或無怪。而告君之辭。固宜審愼。予若有過。雖欲掩諱。自有一時之公議。後世之良史。烏可免其公是非乎。卿等須皆隨事盡心。恒存戒謹之意。有過輒言。亦盡獻替之誠可矣。若或狃於不謹。安於放肆。則終焉不藏。乃其必至之理耳。
정조 5년 · 강
命海西沿海邑追捕廳。監司水使。論理陳聞。
정조 5년 · 목
領議政徐命善啓言。卽見大司諫趙尙鎭所懷。則以爲海西防守。長淵最爲要害。依古羣山例。作爲邊地履歷窠。沿海各邑。設追捕廳爲請矣。頃年分操之後。長淵陞爲兼營將。其後差遣。率多曾經邊地之人。今若一定爲邊地窠。則取人局窄。反不如前日之廣擇。且伊時亦有邊地之議。而或言內地不可爲邊地。事遂寢。今不可更議。置之。至若追捕廳云云。諫長才遞藩任。本道事非不熟諳。而猶不如更探物情。審量裁擇。令道臣往復水使及沿邑守令。出意見啓聞後。請更爲稟處。從之。敎以。監司水使。各以所見。別具狀本。論理陳聞。
정조 5년 · 강
命侍從窠文蔭武通擬。置之。
정조 5년 · 목
領議政徐命善啓言。卽見掌令金東稷上疏。則盛陳守令數遞之弊。仍以更勿別定侍從窠。通融文蔭武。輪回交替爲請。而批旨有廟堂與銓曹相議稟處之命矣。守令或有交差之窠。又有一定之窠。文臣則勿拘通擬。蔭武則不得輪差。蓋其法意自有料量。今若混同交差。則多有拘掣之端。議于銓官。銓官亦如臣意。請置之。從之。
정조 5년 · 강
命侍從滿限守令。幷遞付京職。
정조 5년 · 목
領議政徐命善啓言。侍從守令。旣請勿爲數遞。而十五朔內移。亦有定式。已滿限侍從守令。請幷遞付京職。從之。敎以臺臣之言。誠爲得宜。此後則無論內移外遷。凡於望筒。皆懸其朔數也。 敎曰。因言端思之。此後侍從守令內擬時。勿論準朔與否。朔數望筒懸註事分付。其他文蔭武守令之內移外遷朔數。亦皆懸註入啓。西銓外職。準此懸註事。一體分付。
정조 5년 · 강
命親押處所。以涵仁亭爲之。
정조 5년 · 강
以李徽之爲右議政。
정조 5년 · 목
敎曰。重卜于卿。意豈徒爾。目令鼎席不備。首揆獨賢。此時此任。有難暫曠。往事不必追提。伊時云云。亦出無隱。固知卿不曾介意。而申複至此者。或慮卿之引而爲嫌也。卿須體予至意。卽起視事事。遣史官傳諭。
정조 5년 · 강
京畿監司李亨逵應旨陳疏。賜批。
정조 5년 · 목
疏略曰。道內第有一二關防之可以變通者。其一。卽喬桐依前仍置水使事也。海防形便。臣雖未及躬審。而喬桐前控三南。後抱兩西。實爲沁都之門戶。一自仍屬沁都之後。不過假號防營。不得自主號令。若於喬桐。單設水使。與沁都相爲猗角。海防增重。民情胥悅。其一。卽坡州防禦。依前還設長湍事也。西北諸處防營。專出備西北之計。則長湍卽畿西第一要衝。東捍神京。西控松都。南爲沁都之聲援。北作白峙之門戶。寔是右輔最緊切處。若於長湍。依前還設防營。使地利無失。軍制有恃。則其得失。不啻較然矣。亟令廟堂。博詢衆議而稟處焉。他餘邑弊民隱。非曰無之。而大則報備局釐革。小則自臣營矯捄。何敢仰煩天聽。以傷事面也。批以。首先應旨。予庸嘉乃。所陳二件事。從施間許令廟堂裁處。
정조 5년 · 강
記事官趙錫晦。以右議政李徽之附奏啓。
정조 5년 · 목
書啓以爲。臣奉聖敎。馳往傳諭于右議政李徽之所住處。則以爲。向叨三事。未效一毫。不意重卜之命。遽及已試之賤。史官來臨。恩諭諄複。不錄旣往。勉以卽起。豈敢引舊爲嫌。而第臣衰病。近益沈痼。謹當構入文字。仰陳肝膈之懇云矣。
정조 5년 · 강
景慕宮動駕時。命禁軍及先廂馬軍。稍廣處結陣。
정조 5년 · 목
敎曰。 景慕宮動駕時。禁軍及先廂馬軍札駐處太遠之。故伊時使之稍前結陣。則該營誤以巷途狹窄處爲信地。其後旋命置之者此也。此後依朝筵下敎。 宮大門外稍廣處。或越邊洞口結陣。爲信地之意。永爲定式。
정조 5년 · 강
命親押時。別雲劍及雲劍。以受點人仍用。
정조 5년 · 목
敎曰。明日親押殿座時。別雲劍及雲劍。以今初一親押時受點人仍用。望單置之事分付。
정조 5년 · 강
有政。吏曹判書鄭民始。兵曹判書李性源進。
정조 5년 · 목
敎曰。動駕時。侍臣不可不備員。在外兩司許遞。今日政差出。○以李羽晉許晊爲持平。尹㬦爲校理。權★(木+嚴)爲司諫。洪履健爲掌令。鄭淵淳爲獻納。嚴思憲鄭在信爲正言。閔百恒爲仁同府使。沈商賢爲務安縣監。李鎭復爲寧海府使。金魯成爲咸從府使。李長益爲旌義縣監。朴長卨爲長淵縣監。韓㵛爲泰川縣監。徐浩修爲都總管。
정조 5년 · 강
以金履正爲校理。權以綱李鼎揆爲修撰。
정조 5년 · 강
命諸臺譴削人及諸館官敍用。
정조 5년 · 목
敎曰。雖因臺啓依施。伊時事勢。百官班侍臣班。自有分別。混同勘處。終涉如何。長官外諸臺譴削人。幷特爲給牒敍用。諸館官飭亦施矣。亦爲敍用。
정조 5년 · 강
重推大提學金鍾秀。義州府尹尹承烈。
정조 5년 · 목
敎曰。大提學金鍾秀除拜之後。尙不上來。雖未知疾故之如何。事體所在。誠甚未安。況今寶鑑編役。行將告成。莫重文字。豈不及今製進乎。從重推考。令政院。各別催促上來行公。○因義州府尹尹承烈巡檢出來狀啓。敎以。置撥而如是稽滯。此亦紀律所在。該府尹從重推考。以此意下諭道伯處。此後申飭。
정조 5년 · 강
命未下直守令邊將辭朝。
정조 5년 · 목
敎曰。未下直守令。使之明朝辭朝。今日政新除守令。亦於一兩日內辭朝。此時民事孔殷。俾皆從速赴任。如有未下直邊將。一體明朝辭朝事分付。
정조 5년 · 강
命殿最。問于各司以啓。
정조 5년 · 목
敎曰。貶坐申飭。非今斯今。而今秋冬殿最。京中各司。果無無端不爲之處乎。吏兵房知悉。問于各司以啓。
정조 5년 · 강
命出還宮服色。依 本宮儀擧行。
정조 5년 · 목
敎曰。今聞該曹眩於擧行云。向來下敎。不過一時便宜之制。此後如無特敎。則出還宮服色。依 本宮儀擧行。
정조 5년 · 강
汰假注書趙衍德。
정조 5년 · 목
敎曰。假注書趙衍德。日記修納。若是稽滯。汰去。
정조 6년 · 강
御春塘臺。行春到記講生製述。仍行科次。讀券官鄭存謙徐浩修徐有隣。對讀官沈念祖金宇鎭徐龍輔洪文泳。
정조 6년 · 목
具翼善冠袞龍袍。乘輿出賓陽門。兵曹判書鄭好仁曰。別雲劍李柱國。不卽來待。請推考。予曰。試官雖或晩到。而侍衛之臣。豈可如是乎。第今動駕之時。侍衛不可不備員。以守禦使代差。使之隨駕也。詣明政殿月臺。由明光門入靑陽門。詣春塘臺降輿。承旨李在學曰。四學齋任。昨日有來待之敎。而中學齋任。只有一員。三學則久無齋任。今始齋會差出。故姑未待令云矣。予曰。四學之初不備差。職由敎授之不能修擧。事殊可駭矣。予曰。四學敎授一竝遞差。行拜禮訖。以取瑟而歌爲論題。植杖而耘爲賦題。予曰。中學齋任金錅先爲入侍。予曰。爾是中學齋任。他學齋任。竝卽差出。今日試製時。爾爲押班。各別看檢也。予曰。昨今屢飭之下。齋任尙不差出。大司成若有勤飭。則寧有遲滯之如斯乎。大司成徐有防事過後禁推。予曰。科場固當至嚴。而觀於昨日。士習極爲可駭。實不欲賜第。而未知如何。存謙曰。聖敎誠然。命善曰。古有三對策之例。其在取人才之道。實所好矣。予曰。今日試場。挾册以入。套襲古文者。欲爲坼封施罰。而亦近迫隘。今姑置之。大司成筵退後。以此意飭諭諸生也。考券訖。敎坼封。三下一李庚運。三下崔光泰金熙朝洪義浩李明孚。以次出榜訖。命善曰。觀此被抄人。則俱是名下士矣。予曰。鄕儒亦參榜中。可謂善出榜矣。明日更試時。以今日試官仍爲考券也。有防率四學齋任趙雲繪洪大榮李崑秀金錅入。予敎崑秀曰。前兵判何以出在城外乎。崑秀曰。頃奉嚴旨。心切惶悚。不得入處城中矣。予曰。其時事端。爾能知之乎。崑秀曰。誤聽下敎。有是犯科矣。予曰。欲下敍用。其時姑未釋疑。故尙此置之。甚可歎也。第令還入城中。爾其傳之。南公轍進前。予曰。言念故重臣。深庸悵感矣。金寅鎭柳詠進前。予曰。他日卿相盡在此矣。命善曰。聖敎果然矣。敎趙雲繪等曰。明日試製時。爾等各率色掌押班入參也。予曰。近來節製。只以館儒許試。故方外儒生。不得赴。不無向隅之嘆矣。予曰。製述榜。待明日更試。以爲出榜也。予曰。士習之不正。專由齋任之不備。爾等仍作久任。另飭諸生。無復如前。此後矯正之方。專責於爾。爾其敎率善爲也。予考講儒試券訖。予曰。明日更試時。從其儒生被抄數。易書書吏及易書紙。豫爲待令。予曰。四學齋任。先入侍後。試製當明日擧行。大司成以此知悉。敎曰。春到記殿講及比較純通居首幼學承膺祚直赴殿試。之次純通比較通幼學朴昌朝直赴會試。純通幼學尹行喆給一分。粗以上施賞。自政院考例講經儒生製述居首賦三下幼學李敏祖論語一件賜給。賦三上幼學丁載厚紙三卷筆五枝墨五笏。賦三中幼學嚴錫龜紙二卷筆三枝墨三笏。論三下幼學李思謙紙一卷筆二枝墨二笏各賜給。降座乘輿出靑陽門。由明光門。入賓陽門還內。
정조 6년 · 강
命春秋到記學儒齋任。依館儒齋任例擧行。
정조 6년 · 목
敎曰。館學無異。館儒齋任雖有押班之例。學儒齋任一體押班事定式。應試與否。亦依未赴到記之館儒齋任例擧行。○大司成徐有防啓言。春秋到記時。四學齋任。依泮掌色例。一體押班事命下矣。本館掌色押班時。雖是未參到記之人。間有同赴試場之例者。非有自來定式。每因臨時特敎矣。今此四學齋任押班後應擧一節。亦當依本館例。稟旨擧行。故敢達。從之。
정조 6년 · 강
命被抄儒生。皆令明日應試。
정조 6년 · 목
敎曰。觀於昨日試庭。士習之解弛。可謂無餘地。嚴科場三字。御極以後。未嘗放過。曾未幾何。生弊至此。則烏可無警勵之擧也。挾册儒生。借述儒生。非不知摘發勘科。而特從申令之意。雖曰處分。旣曰場中不嚴云爾。則在士子之廉義。被選者亦必不以爲快矣。面試則迄今不設行者。實有所執而然。至若優取六七人。更試功令。實合待多士嚴科場之意。待榜出。被抄儒生。皆令明日應試。科次時試劵中。全用舊套文字。至於十餘張之多。士子輩若有畏法之心。豈敢無難犯科。初欲坼名。別般科罪矣。此亦姑此含忍。要欲更觀前頭。先以此意。令本館知悉。
정조 6년 · 강
飭太學齋任自削自罰之擧。
정조 6년 · 목
大司成徐有防啓言。本館齋任之不得自削自罰事。昨伏承考奏之命矣。臣謹稽館例。則自削名色。一自 先朝定式嚴禁之後。創出自罰名色。而諉以與自削有異。伊來數十年。互相效尤。仍成謬規。至于今迄未痛革云。名色雖殊。而自削自罰。元無異同。禁令旣嚴。而或行或創。尤欠事體。此後則一依 先朝定式。無論自削自罰。不得任自違越事。請申飭館學。敎以。此不過修復古例之事。依所奏出擧條申飭。
정조 6년 · 강
拿處禁府都事李敏亨。
정조 6년 · 목
判府事鄭存謙啓言。試券中全謄舊套文字者甚多。至以挾册不禁。致勤特敎。當該禁亂官。不可無罪。請拿問處之。從之。
정조 6년 · 강
有政。吏曹參判金文淳。參議沈念祖進。
정조 6년 · 목
以李義衍爲大司諫。鄭民始爲右參贊。鄭好仁爲同經筵。李聖圭爲戶曹參判。
정조 6년 · 강
持平李益運。以父病陳疏徑出。批許救護。
정조 6년 · 강
前寧遠郡守鄭世柱上疏請束伍軍物修改。賜批。